Senatori republikan Rubio hyn në garën presidenciale
43-vjeçari Rubio, tha se po kandidon pasi gara për Shtëpinë e Bardhë duhet të jetë për të ardhmen, jo për të shkuarën
Senatori i Floridës Marco Rubio iu bashkua dje zyrtarisht garës presidenciale për zgjedhjet e 2016s. Zoti Rubio është republikani i tretë që shpall kandidaturën për Shtëpinë e Bardhë. Njoftimi i tij bëhet një ditë pasi demokratja Hillary Clinton filloi fushatën për të marrë emërimin e Partisë Demokrate, hera e dytë që ajo kandidon për presidente. Zonja Clinton ka shkuar sot në shtetin Iowa, për të testuar mbështetjen që ka atje. Senatori Marco Rubio: Marco Rubio shpalli kandidaturën e tij para një turme entuziaste në Miami të Floridës. Ai tha se synon të ndihmojë për të sjellë një shekull të ri amerikan, duke hedhur kritika ndaj kandidates demokrate Hillari Klinton. Zoti Rubio e shpalli fushatën e tij në atë që quhet Freedom Tower, Kulla e Lirisë, e cila shërbente si qendër përpunimi për dhjetëra mijëra të internuar kubanë të cilët ikën nga shteti ishull në vitet 1960 dhe 1970. Si bir emigrantësh kubanë, zoti Rubio është i aftë të tërheqë votuesit e rinj dhe pakicat, thotë strategu republikan Ford O'Connell. Rubio është shfaqur edhe si një kritik i ashpër i politikës së jashtme të presidentit Barak Obama dhe ka premtuar një drejtim të ri nëse zgjidhet vitin e ardhshëm. Kjo është një çështje që zoti Rubio përpiqet të theksojë, thotë analisti. Zoti Rubio u bashkohet senatorëve të tjerë republikanë, Rand Paul dhe Ted Cruz në një kamp ku pritet të konkurojnë edhe shumë kandidatë të tjerë.